Som følge af coronavirus beskytter supermarkedskæden Lidl nu kunder og ekspedienter. Andre butikker indfører restriktioner på brød og gær.

Mette Frederiksens stemme gav tirsdag aften genlyd mellem hylderne i Netto i Sydhavnen i København, hvor kunderne hørte statministerens tale på deres mobiltelefoner, mens de trillede rundt med indkøbskurvene.

Statsministeren fortalte, at dagligvarebutikkerne stadig vil være åbne, mens fødevareminister Mogens Jensen tidligere på dagen lovede, at der var mad nok. Derfor gav talerne ikke anledning til panik.

Men alligevel var flere kølemontrer, hylder og grøntsagskasser helt tomme. Det skyldtes, at kunderne denne gang havde været hurtige og handlet i timerne op til pressemødet.

Der er ikke mere rugbrød at komme efter i Spar. Heller ikke selv om sedlen på øverste hylde begrænser antallet af brød pr kunde til et enkelt. Foto: Astrid Helmer Mørck

Butikschefen Jesper Vejsgaard havde kaldt flere på arbejde i tilfælde af, at hamstringstrangen ville ramme danskerne, som den gjorde det i sidste uge. Men de havde allerede været der.

- Vi fylder ekstra op hver morgen, men det forsvinder lynhurtigt. Det er ikke mange flere kunder, men de køber meget mere, siger han.

Det hakkede oksekød er købt - til gengæld er der mere tilbage af premiumvarerne. Foto: Astrid Helmer Mørck

Stjæler tørgær

Det er særligt mel, pasta, brød, toiletpapir og tørvarer, der ryger i indkøbskurvene for tiden, fortæller butikschefen. Og så er gær i høj kurs.

- På mange bageblandinger sidder der en lille pakke med tørgær klistret på posen, og den stjæler folk simpelthen i de her dage, siger Jesper Vejsgaard.

Mange af kasserne er tomme i grøntsagsafdelingen. Foto: Astrid Helmer Mørck

I Spar, der ligger på den anden side af vejen, er mønsteret det samme.

Siden i onsdags, hvor Statsministeren for alvor varslede konsekvenser af coronavirussen, og blandt andet forsøgte at få danskerne til at holde sig fra hamstring, har folk sjældent købt for under 400 kroner, fortæller Victor Gundersen, der arbejder i butikken.

- Folk har hamstret på forhånd. Der var et stort ryk for et par timer siden, fordi folk troede, der ville komme udgangsforbud, siger han, imens han sætter en palle flåede tomater på hylderne.

Begrænsninger på gær. Foto: Astrid Helmer Mørck

Som konsekvens af hamstringen har Spar-butikken valgt at sætte begrænsninger på de allermest eftertragtede varer: Nu hænger der skilte på brød og gærhylderne. Alligevel er de tomme.

Til gengæld er der stadig toiletpapir tilbage i butikken - en vare, der ellers var central i flere af historierne om hamstring.

- Her til aften ser det okay ud med toiletpapiret. Men folk har måske også nok i de fire kæmpepakker, de allerede har købt, siger Victor Gundersen.

Spar-butikken er forberedt efter en uge med stor efterspørgsel på toiletpapir, Foto: Astrid Helmer Mørck

Plexiglas skal mindske smitte

Ud over restriktionerne er en anden indkøbskonsekvens af coronakrisen, at den tyskejede supermarkedskæde Lidl nu bygger plexiglasruder i sine forretninger, også dem i Danmark. Billedet herunder er fra en forretning i Kolding.

Plexiglasset skal mindske smitten mellem medarbejder og kunde, lyder det fra Lidl. Her er det en butik i Kolding. Foto: Lidl

Det sker i forlængelse af de sidste dages udmeldinger omkring en række andre tiltag i fødevarebutikkerne i den seneste tid.

For eksempel håndsprit i butikkerne, engangshandsker, afspritning, ekstra rengøring, generel information og 'hold afstand' markeringer i dagligvarekæderne i kampen for at mindske smitten af coronavirus og passe på både kunder og medarbejdere.

Det oplyser Morten Vestberg, kommunikationschef i Lidl.

- Vi har nu installeret de første plexiglas ved kasserne i vores butikker for at mindske den mulige smittet af coronavirus ved kasserne, siger han.

- Vi håber meget, at dette tiltag vil blive taget god imod, da vi som de første ruller det ud, og beder om vores kunders forståelse for den nye måde at blive betjent på, siger Morten Vestberg.